रामनगर दी धरती ने बी केई ख्याती प्राप्त लोकें गी जरम दित्ता ऐ। घुरू घुरानै बंदराल सद्दियै रानाशाही दा खातमा कराया तां ध्रुवु पलासरै बंदराल राजे गी अपनी तलाइया च खिड़े दा पैह्ला फुल्ल नेईं खुडंन दित्ता। भटैड़ी ब्राह्मणियां अपनी शर्त मनाइयै अपनी जमीन च राजा सुचेतसिंहै गी बांs बनाने दी इजाजत दित्ती तां चनुनतै दे ठौकर किले दी कंधा च चनोई गे। जंडियाला (पंजाब) थमां राजा सुचेतसिंह कन्ने आए दे मैह्ता रामजी दास जंडयाल ने अपने बनवाए दे दऊं खूहें दा मोख राजे गी नेईं करन देइयै अपना नक्क कटवाने ते मैह्ता दा खताब बापस करने दी सजा कबूल करी लेई तां बसन्तगढ़ै दी पोस्तू ठकरैनियां अपनी दऊं खूबसूरत कुड़ियें गी राजा राम सिंह दे मैह्ले च जोराबरिया नेईं लेन दित्ता। जित्थें रामनगर च इयै जनेह् हठी ते गैरतमंद इन्सान होऐ तां स्व.भ.प्र.साठे दे पूर्वजें च सोह्नू जरनैल ते गौरीनंदन जनेह् बीर सेनानी बी होए। जे कुडयारें ते चौधरियें जनेह् सेठ शाहुकार होए तां रामनगरै दा गौरव पाधा रामानंद जनेह् समाज-सेवी ते लोक-कल्याणी माह्नू बी होए जिसगी रामनगरै दी सिड़का दा बानी आखेआ जाई सकदा ऐ। स्व.हेमराज जंडयाल उसगी A pioneer of Ramnagar आखदे हे ते ओदे म्हान कम्मै दी कदर करियै रामनगर दे तलाs कच्छ, पानी च ओदा मुजस्समा खड़ा कराना चांह्दे हे।